**Ogres novada pašvaldības**

**aģentūra “Rosme”**

**2023. GADA PUBLISKAIS PĀRSKATS**

Suntaži

2023

**SATURS**

1. PAMATINFORMĀCIJA

1.1. Aģentūras juridiskais statuss 3

1.2. Aģentūras funkcijas un tiesības 3

2. BUDŽETA RĀDĪTĀJI UN AĢENTŪRAS DARBĪBAS REZULTĀTI 6

2.1. Budžeta ieņēmumi 6

2.2. Budžeta izdevumi 7

2.3. Pārskata gada galvenie uzdevumi un to izpilde 8

2.4. Aģentūras sniegtie pakalpojumi 8

2.5. Informācija sabiedrībai 9

3. PERSONĀLS 10

4. 2023. GADĀ PLĀNOTIE PASĀKUMI 11

5. Neatkarīgu revidentu ziņojums 12

**1. PAMATINFORMĀCIJA**

**1.1. Aģentūras juridiskais statuss**

Ogres novada pašvaldības aģentūra "Rosme"(turpmāk - Aģentūra), reģistrācijas nr. 90001667758, ir Ogres novada pašvaldības domes izveidota iestāde. Tās darbību reglamentē Ogres novada pašvaldības 2021. gada 23. septembra saistošie noteikumi Nr. 18/2021 „Ogres novada pašvaldības aģentūras “Rosme” nolikums” (turpmāk – Nolikums).

Saskaņā ar Ogres novada pašvaldības 01.07.2021. saistošajiem noteikumiem Nr. 12/2021 “Ogres novada pašvaldības nolikums” Aģentūra ir Reģionālās attīstības jautājumu komitejas pārraudzībā.

Aģentūras juridiskā adrese un faktiskā atrašanās vieta ir “Tautas nams”, Suntaži, Suntažu pagasts, Ogres novads.

Aģentūra savā darbībā ievēro Latvijas Republikas normatīvajos aktos noteiktās prasības, Nolikumu, citus Ogres novada pašvaldības domes izdotos saistošos noteikumus, lēmumus un amatpersonu rīkojumus, kas attiecas uz Aģentūras darbību.

**1.2. Aģentūras funkcijas un tiesības**

Aģentūra nodarbojas ar likuma “Par pašvaldībām” 15. panta pirmās daļas 1. punktā noteiktās autonomās funkcijas - organizēt iedzīvotājiem komunālos pakalpojumus (ūdensapgāde un kanalizācija, sadzīves atkritumu apsaimniekošana, notekūdeņu savākšana un attīrīšana) neatkarīgi no tā, kā īpašumā atrodas dzīvojamais fonds - nodrošināšanu Suntažu pagastā, kā arī tās pārziņā nodoto nekustamo īpašumu un teritoriju apsaimniekošanu.

Saskaņā ar Nolikumu Aģentūrai noteiktas šādas funkcijas:

Aģentūra veic šādas funkcijas:

* 1. pilda Suntažu pagasta pašvaldības aģentūras “Rosme” noslēgtos pašvaldības nekustamo īpašumu un kustamās mantas pārvaldīšanas un apsaimniekošanas līgumus;
  2. pārvalda Aģentūras valdījumā nodoto Ogres novada pašvaldības īpašumā esošo Suntažu pagasta administratīvajā teritorijā atrodošos nekustamo īpašumus: daudzdzīvokļu dzīvojamās mājas un ar tām funkcionāli saistītās ēkas (būves), nedzīvojamās ēkas (telpas), tām piesaistītos zemes gabalus, kā arī atsevišķus dzīvokļa īpašumus, organizējot šo īpašumu apsaimniekošanu atbilstoši normatīvo aktu prasībām;
  3. pārvalda, uztur, ekspluatē un remontē komunālās saimniecības objektus;
  4. organizē komunālās saimniecības objektu (ūdens, kanalizācija) celtniecību;
  5. apsaimnieko lietus kanalizāciju, uztur to tehniskā kārtībā, nodrošina ekspluatācijas un remonta darbus;
  6. pārvalda Aģentūras valdījumā nodotās esošās centralizētās ūdensapgādes, fekālās un lietus kanalizācijas sistēmas, t.sk. tīklus, ar tiem funkcionāli saistītās ēkas (būves): sūknētavas, attīrīšanas iekārtas u.c., tām piesaistītos zemes gabalus, organizējot to apsaimniekošanu atbilstoši normatīvo aktu prasībām;
  7. organizē komunālos pakalpojumus (ūdensapgāde un kanalizācija, sadzīves atkritumu apsaimniekošana, notekūdeņu savākšana, novadīšana un attīrīšana) Ogres novada Suntažu pagasta iedzīvotājiem, kā arī Suntažu pagastā esošajām juridiskajām personām, iestādēm un organizācijām, kurām īpašumā vai valdījumā esošie nekustamie īpašumi funkcionāli saistīti ar Aģentūras valdījumā esošajām sistēmām. Aģentūrai ir īpašas tiesības Suntažu pagasta administratīvajā teritorijā sniegt šādus pakalpojumus: ūdens ieguve, uzkrāšana, sagatavošana lietošanai un novadīšana ūdensvada tīklā, ūdens piegāde no padeves vietas ūdensvada tīklā līdz pakalpojumu saņēmējam, notekūdeņu savākšana un novadīšana līdz notekūdeņu attīrīšanas iekārtām, notekūdeņu attīrīšana un novadīšana līdz iztekai ūdenstilpē;
  8. realizē Ogres novada pašvaldības pārstāvību organizācijās, pārvaldot Ogres novada pašvaldības īpašumā esošo daudzdzīvokļu dzīvojamo māju Suntažu pagastā kopīpašuma daļas;
  9. organizē Ogres novada pašvaldībai piederošo Suntažu pagastā atrodošos nedzīvojamo ēku (telpu) izmantošanu un veic to uzskaiti; pārvalda, uztur, ekspluatē un remontē dzīvojamo fondu, novērš dzīvojamā fonda iekšējo tīklu avārijas;
  10. piešķirto budžeta līdzekļu ietvaros piedalās pašvaldības teritorijas labiekārtošanā un sanitārās tīrības nodrošināšanā (ielu, ceļu un laukumu uzturēšana; ielu, laukumu un citu publiskai lietošanai paredzēto teritoriju apgaismošana; zaļo zonu ierīkošana un uzturēšana; atkritumu savākšanas un izvešanas kontrole; pretplūdu pasākumi; kapsētu uzturēšana;
  11. veicina sadarbību ar ēku apsaimniekotājiem;
  12. savas kompetences ietvaros sniedz maksas pakalpojumus fiziskajām un juridiskajām personām Ogres novadā pēc viņu rakstveida pieprasījuma. Aģentūras sniegto pakalpojumu izcenojumus apstiprina Ogres novada pašvaldības dome pēc Aģentūras direktora priekšlikuma.

Pildot savas funkcijas, Aģentūrai ir šādas tiesības:

1. savā vārdā un uz pilnvarojuma pamata trešo personu vārdā slēgt līgumus un kārtot darījumus ar jebkuru fizisko un juridisko personu, iegūt tiesības un uzņemties pienākumus, būt prasītājai un atbildētājai tiesu instancēs;
2. likumā noteiktajā kārtībā, ievērojot noteiktos pašvaldības mantas atsavināšanas un iegādes ierobežojumus, iegādāties savai darbībai nepieciešamo mantu un atsavināt Aģentūras valdījumā esošo mantu;
3. rīkoties ar tās valdījumā esošo Ogres novada pašvaldības nekustamo, kustamo mantu un finanšu līdzekļiem saskaņā ar Latvijas Republikas likumiem, citiem normatīvajiem aktiem un Nolikumu;
4. atbilstoši Ogres novada domes apstiprinātajiem tarifiem un pakalpojumu izcenojumiem un saskaņā ar pakalpojumu lietotājiem noslēgtajiem līgumiem iekasēt maksu par sniegtajiem pakalpojumiem;
5. saņemt bezatlīdzības lietošanā savas darbības nodrošināšanai nepieciešamo mantu;
6. likumos "Par budžetu un finanšu vadību", "Par pašvaldībām", "Par valsts un pašvaldību finanšu līdzekļu un mantas izšķērdēšanas novēršanu" un citos normatīvajos aktos noteiktajā kārtībā ar Ogres novada domes atļauju ņemt aizņēmumus un slēgt līzinga līgumus ar kredītiestādēm vai citām institūcijām;
7. Aģentūras funkciju izpildes nodrošināšanai saņemt no Ogres novada pašvaldības un tās iestādēm, uzņēmējsabiedrībām nepieciešamo informāciju un dokumentāciju;
8. sagatavot un vadīt projektus;
9. rīkot konkursus un izsoles pašvaldības pasūtījumam un veikt citas darbības Nolikumā minēto aģentūras funkciju īstenošanai.

**2. BUDŽETA RĀDĪTĀJI UN AĢENTŪRAS DARBĪBAS REZULTĀTI**

**2.1. Budžeta ieņēmumi**

Aģentūras pamatbudžeta ieņēmumi 2023. gadā bija EUR 494 048, kas ir par EUR 11 353 vairāk nekā 2022. gadā. Informācija par Aģentūras budžeta ieņēmumiem ir atspoguļota 1. attēlā.

*1. att. Aģentūras ieņēmumi*

|  |  |  |  |  |
| --- | --- | --- | --- | --- |
|  | Budžeta ieņēmumu izpilde (EUR) | | | |
| **IEŅĒMUMI** | **2021. g.** | **2022. g.** | **2023. g.** | **2024. g. plāns** |
| IEŅĒMUMI KOPĀ, tai skaitā | 387 479 | 482 695 | 494 048 | 551 563 |
| Maksas pakalpojumi un citi pašu ieņēmumi | 299 864 | 392 080 | 403 433 | 460 948 |
| Pašvaldības budžeta transferti | 87 615 | 90 615 | 90 615 | 90 615 |

*2. att. Aģentūras pamatbudžeta ieņēmumu struktūra 2023. gadā*

2023. gadā 18 % no aģentūras ieņēmumiem veidoja Ogres novada pašvaldības budžeta transferti, savukārt 82 % veidoja maksas pakalpojumi un citi pašu ieņēmumi.

Aģentūras ieņēmumi par maksas pakalpojumiem un citi pašu ieņēmumi nav būtiski palielinājušies. Savukārt, skatot ieņēmumu pozīcijas detalizēti, jāmin, ka lielākās izmaiņas bija šādas:

* ieņēmumi par komunālajiem pakalpojumiem palielinājās par EUR 14 604 jeb 3.96%;

budžeta transferti ikdienas izdevumu segšanai pārskata gadā ir palikuši nemainīgi.

**2.2. Budžeta izdevumi**

Aģentūras izdevumi 2023. gadā bija EUR 498 459 (skat. 3. att.), no tiem uzturēšanas izdevumi – EUR 482 959, tai skaitā atlīdzībai izlietoti EUR 101 297. Par precēm un pakalpojumiem izlietoti EUR 361 318 jeb 72 % no kopējiem izdevumiem. EUR 361 318 izlietoti pakalpojumu apmaksai (sakaru pakalpojumi, izdevumi par apkuri, elektroenerģiju, transportlīdzekļu un iekārtu remontu pakalpojumi u.c.). Krājumu, materiālu, energoresursu, biroja preču un inventāra iegādei izlietoti EUR 10 616. Pamatlīdzekļu izveidošanai un iegādei izlietoti EUR 15 500, no tiem nozīmīgākie ieguldījumi:

* pārskata periodā veikti nozīmīgi dzeramā ūdens piegādes uzlabošanas darbi Juglas ciemā, kurā, iegādājoties moduļa tipa ēku, atdzelžošanas un citas iekārtas, iedzīvotājiem turpmāk būs pieejams dzeramais ūdens, kas atbilst dzeramā ūdens nekaitīguma prasībām un optimālam spiedienam tīklos.

*3. att. Aģentūras pamatbudžeta izdevumu struktūra 2023. gadā*

Atbilstoši vadības funkcijām vides aizsardzībai izlietoti EUR 121 182, tai skaitā: atkritumu apsaimniekošanai EUR 68 505 un notekūdeņu apsaimniekošanai EUR 52 677. Teritoriju un mājokļu apsaimniekošanai izlietoti EUR 377 277, tai skaitā: ūdensapgādei EUR 38 406, pārējai citur neklasificētajai teritoriju un mājokļa apsaimniekošanas darbībai EUR 338 871.

Debitoru parādi uz 31.12.2023. saskaņā ar saimnieciskā gada pārskatu bija EUR 21 887.

**2.3. Pārskata gada galvenie uzdevumi un to izpilde**

Aģentūra savu darbu pārskata gadā plānoja un veica atbilstoši Ogres novada attīstības plānošanas dokumentiem un saskaņā ar Ogres novada pašvaldības domes apstiprināto darba plānu un budžetu. 2023. gadā plānotie pasākumi tika realizēti pilnā apmērā.

Kā viens no nozīmīgākajiem darbiem 2023. gadā jāmin darbs ar debitoriem. Ņemot vērā iepriekšējos gados šajā jomā ieguldīto darbu, ir samazinājies to debitoru skaits, kuriem pievēršama īpaša uzmanība. Pārskata gadā tās ir bijušas 39 personas. Veicot pārrunas, izsūtot atgādinājumus un brīdinājumus, kā arī sadarbojoties ar pašvaldības sociālo dienestu, 8 personas savas ilgtermiņa saistības pret Aģentūru nokārtoja pilnībā.

2023. gadā uzmanība tika pievērsta sabiedrības informēšanai, sniedzot konsultācijas klientiem klātienē. Aģentūra pārskata gadā turpināja veicināt informācijas apmaiņu ar klientiem elektroniskā veidā, kā rezultātā 447 adresēs komunikācija (skaitītāju rādījumu nodošana, rēķinu nosūtīšana, līgumu saskaņošana, skaidrojumu sniegšana u.t.t.), notika elektroniski.

2023. gadā aģentūra nav uzsākusi vai realizējusi sadarbības projektus.

**2.4. Aģentūras sniegtie pakalpojumi**

Komunālo pakalpojumu sniegšana Suntažu pagastā ir viena no aģentūras pamatfunkcijām.

2023. gadā centralizētā siltumapgāde tika piegādāta 168 dzīvokļiem ar kopējo platību 7711,48 m2, pašvaldības iestādēm un citām juridiskām personām ar kopējo platību 15 836,6 m2. Kopējais siltumenerģijas patēriņš 2023. gadā bija 2558.61 MWh, tai skaitā, karstais ūdens 409  m3 piegādāts 78 patērētājiem.

Kopējais piegādātais dzeramā ūdens daudzums 2023. gadā bija 24 659 m3.

Organizējot iedzīvotājiem komunālos pakalpojumus, 2023. gadā Ogres novada pašvaldības aģentūra “Rosme” nodrošināja ūdensapgādes un kanalizācijas, sadzīves atkritumu apsaimniekošanas, notekūdeņu savākšanas, novadīšanas un attīrīšanas pakalpojumus 35 juridiskajām personām un 572 fiziskajām personām, tai skaitā daudzdzīvokļu mājās 355 personām, viensētās – 217 personām.

2023. gadā aģentūra sniegusi pakalpojumus ar traktoru un asenizācijas pakalpojumus kā fiziskām, tā arī juridiskām personām, tādējādi gūstot papildus ieņēmumus 2 907 EUR.

2023. gadā Suntažu pagastā ar Aģentūras starpniecību tika savākti un nodoti pārstrādei sadzīves atkritumi, sniedzot pakalpojumu 217 pakalpojuma saņēmējiem individuālajās dzīvojamajās mājās, 34 daudzdzīvokļu mājās, kā arī 28 iestādēm un uzņēmumiem.

2023. gada beigās Suntažu pagastā bija izīrēti 32 pašvaldībai piederoši dzīvokļi. Četri pašvaldībai piederošie dzīvokļi atsavināti normatīvajos aktos noteiktajā kārtībā.

Saskaņā ar noslēgtajiem līgumiem aģentūra aprēķina un iekasē maksu par pašvaldības SIA “MS siltums” piegādāto siltumenerģiju, kā arī maksu par atkritumu savākšanu “Clean R” SIA.

**2.5. Informācija sabiedrībai**

Pārskata gadā ir sniegta informācija sabiedrībai, sniedzot konsultācijas klātienē, telefoniski un izmantojot elektroniskos saziņas līdzekļus. Informācija sniegta par aģentūras piedāvātajiem maksas pakalpojumiem, atkritumu apsaimniekošanu, patērētā dzeramā ūdens uzskaiti, parādu piedziņu un citiem aktuāliem jautājumiem.

Aģentūra pārskata gadā turpināja veicināt informācijas apmaiņu ar klientiem elektroniskā veidā, tādējādi ietaupot finanšu līdzekļus pasta pakalpojumu apmaksai. Gada beigās ar klientiem vairāk kā 447 adresēs komunikācija (skaitītāju rādījumu nodošana, rēķinu nosūtīšana, līgumu saskaņošana, skaidrojumu sniegšana u.t.t.) notika elektroniski.

**3. PERSONĀLS**

Informācija par aģentūras darbiniekiem parādīta 4. attēlā.

*4. att. Aģentūras “Rosme” darbinieki uz 31.12.2023.*

| Nr. P.k. | Amata nosaukums | Vienību skaits | Profesijas kods | Amata saime | Amata saimes līmenis | Mēnešalgas grupa |
| --- | --- | --- | --- | --- | --- | --- |
| 1 | Direktors | 1 | 1219 01 | 1 | IV A | 12 |
| 2 | Grāmatvedis | 1 | 3313 01 | 14 | IV | 9 |
| 3 | Kasieris | 0.25 | 4311 02 | 14 | I | 4 |
| 4 | Attīrīšanas iekārtas operators | 1.4 | 3132 17 | 13 | IV | 3 |
| 5 | Elektriķis | 1 | 7411 01 | 13 | IV | 6 |
| 6 | Santehniķis | 1 | 7126 01 | 13 | IV | 6 |
| 7 | Remontstrādnieks | 1 | 9313 02 | 13 | III | 3 |

Aģentūras vadību saskaņā ar Ogres novada pašvaldības izpilddirektora 15.01.2016. rīkojumu Nr. 25- S līdz pārskata gada beigām nodrošināja R. Grāvīte.

Ieskaitot vadītāju, Aģentūrā bija nodarbinātas 8 personas (piecas sievietes un trīs vīrieši). Aģentūrā strādājošo skaits pārskatā gadā ir bijis nemainīgs, un tas atbilst 4.attēlā norādītajai informācijai. No kopējā strādājošo skaita četri bija virs darbaspējas vecuma, pārējie - darbaspējas vecumā. Diviem aģentūras darbiniekiem ir augstākā izglītība, pārējiem  - vidējā speciālā izglītība.

Lai pilnveidotu aģentūras vadības, kā arī darbinieku darbu, ik gadu tiek sniegta iespēja darbiniekiem apmeklēt kursus/mācības, kas padziļinātu esošās zināšanas vai iegūtu jaunas, kuras efektīvi izmantot ikdienas darbu veikšanai.

**4. 2024. GADĀ PLĀNOTIE PASĀKUMI**

2024. gadā un turpmākajos gados aģentūrai sadarbībā ar Ogres novada pašvaldību jāpievērš uzmanība dzeramā ūdens kvalitātes nodrošināšanai Upespilī. Suntažu ciemā jāveic to ūdensapgādes tīklu rekonstrukcija, kuri netika rekonstruēti projektu ar Eiropas Savienības finansiālu atbalstu ietvaros.

Notekūdeņu savākšanas un novadīšanas jomā jāveic pasākumi lokālo notekūdeņu savākšanas vietu un sistēmu rekonstrukcijai.

Ņemot vērā to, ka pašvaldības īpašumā vai valdījumā Suntažu pagastā ir gada sākumā bija 37 dzīvokļi, bet to nolietojuma pakāpe vairumā gadījumu ir ļoti augsta, un tāpēc ir nepieciešami lieli kapitālieguldījumi to sakārtošanai, jāizvērtē, cik no tiem ir nepieciešami pašvaldības funkciju nodrošināšanai. Sadarbībā ar Suntažu pagasta pārvaldi jāveicina to dzīvokļu nodošana atsavināšanai, kuri nav nepieciešami pašvaldības funkciju veikšanai.

2024. gadā Aģentūra ir izvirzījusi šādus galvenos uzdevumus:

1. veikt dzīvokļu remontu, kā arī logu un durvju nomaiņu pēc nepieciešamības;
2. noorganizēt Eko dienu Suntažu pagastā sadarbībā ar atkritumu apsaimniekotājiem;
3. sadarbībā ar pašvaldības policiju, individuālo dzīvojamo māju īpašniekiem un atkritumu apsaimniekotājiem uzlabot atkritumu apsaimniekošanas sistēmu Suntažu pagastā;
4. nodrošināt darbiniekus ar darbu veikšanai nepieciešamo inventāru un tehniskajiem līdzekļiem, kā arī darba aizsardzības līdzekļiem;
5. turpināt darbu ar debitoriem, lai samazinātu debitoru parādus.

|  |  |  |
| --- | --- | --- |
| Direktora p.i. |  | R. Grāvīte |

# 

SIA “Sindiks”

Brīvības iela 85-5

Rīga, LV-1001

Tālr. 29461622

Epasts: [sindiks@sindiks.lv](mailto:sindiks@sindiks.lv)

Reģ. Nr. 40003078342

PVN LV40003078342

a/s “Swedbank”

LV97HABA0001408053000

# **NEATKARĪGU REVIDENTU ZIŅOJUMS**

# **Ogres novada pašvaldības aģentūras “Rosme” vadībai**

### *Mūsu atzinums par finanšu pārskatu*

Esam veikuši Ogres novada pašvaldības aģentūras “Rosme” (turpmāk tekstā “Aģentūra”) pievienotajā gada pārskatā ietvertā finanšu pārskata revīziju. Pievienotais finanšu pārskats ietver:

* pārskatu par finansiālo stāvokli (bilanci) 2023.gada 31.decembrī,
* pārskatu par darbības finansiālajiem rezultātiem par gadu, kas noslēdzās 2023.gada 31.decembrī;
* naudas plūsmas pārskatu par 2023.gadu,
* pašu kapitāla kustības pārskatu par 2023.gadu,
* finanšu pārskata pielikumu, tai skaitā, finanšu pārskata posteņu skaidrojumu, grāmatvedības uzskaites principu aprakstu, gada pārskata sagatavošanas principu aprakstu un finanšu instrumentu pārvaldīšanas aprakstu.

**Mūsuprāt, pievienotais finanšu pārskats sniedz patiesu un skaidru priekšstatu par Ogres novada pašvaldības aģentūras “Rosme” finansiālo stāvokli 2023.gada 31.decembrī un par tās darbības finanšu rezultātiem un naudas plūsmu gadā, kas noslēdzās 2023.gada 31.decembrī, saskaņā ar Ministru Kabineta 2021.gada 28.septembra noteikumiem Nr.652 „Gada pārskata sagatavošanas kārtība“.**

### *Atzinuma pamatojums*

Saskaņā ar Revīzijas pakalpojumu likumu, mēs veicām revīziju ievērojot Latvijā atzītos starptautiskos publiskā sektora revīzijas standartus (turpmāk - ISSAI). Mūsu pienākumi, kas noteikti šajos standartos, tālāk izklāstīti mūsu ziņojuma sadaļā “Revidenta atbildība par finanšu pārskata revīziju”.

Mēs esam neatkarīgi no Aģentūras saskaņā ar Starptautiskās Grāmatvežu ētikas standartu padomes izstrādātā Starptautiskā Profesionālu grāmatvežu ētikas kodeksa (tostarp Starptautisko Neatkarības standartu) prasībām un Revīzijas pakalpojumu likumā iekļautajām neatkarības prasībām, kas ir piemērojamas mūsu veiktajai finanšu pārskata revīzijai. Mēs esam ievērojuši arī Revīzijas pakalpojumu likumā un Starptautiskā Profesionālu grāmatvežu ētikas kodeksā (tostarp Starptautiskajos Neatkarības standartos) noteiktos pārējos profesionālās ētikas principus un objektivitātes prasības.

Mēs uzskatām, ka mūsu iegūtie revīzijas pierādījumi dod pietiekamu un atbilstošu pamatojumu mūsu atzinumam.

### *Ziņošana par citu informāciju*

Par citu informāciju atbild Aģentūras vadība. Citu informāciju veido:

* Vadības ziņojums,
* budžeta izpildes pārskats.

Mūsu atzinums par finanšu pārskatu neattiecas uz gada pārskatā ietverto citu informāciju, un mēs nesniedzam par to nekāda veida apliecinājumu, izņemot to kā norādīts mūsu ziņojuma sadaļā *Citas ziņošanas prasības saskaņā ar Latvijas Republikas tiesību aktu prasībām*.

Saistībā ar finanšu pārskata revīziju mūsu pienākums ir iepazīties ar citu informāciju un, to darot, izvērtēt, vai šī cita informācija būtiski neatšķiras no finanšu pārskata informācijas vai no mūsu zināšanām, kuras mēs ieguvām revīzijas gaitā, un vai tā nesatur cita veida būtiskas neatbilstības.



Ja, balstoties uz veikto darbu un ņemot vērā revīzijas laikā gūtās ziņas un izpratni par Aģentūras un tās darbības vidi, mēs secinām, ka citā informācijā ir būtiskas neatbilstības, mūsu pienākums ir ziņot par šādiem apstākļiem. Mūsu uzmanības lokā nav nākuši apstākļi, par kuriem būtu jāziņo.

*Citas ziņošanas prasības saskaņā ar Latvijas Republikas tiesību aktu prasībām*

Papildus tam, saskaņā ar Revīzijas pakalpojumu likumu mūsu pienākums ir sniegt viedokli, vai Vadības ziņojums ir sagatavots saskaņā ar tā sagatavošanu reglamentējošā normatīvā akta, Ministru kabineta 2021. gada 28.septembra noteikumu Nr.652 „Gada pārskata sagatavošanas kārtība”, prasībām.

Pamatojoties vienīgi uz mūsu revīzijas ietvaros veiktajām procedūrām, mūsuprāt:

* Vadības ziņojumā par pārskata gadu, par kuru ir sagatavots finanšu pārskats, sniegtā informācija atbilst finanšu pārskatam, un
* Vadības ziņojums ir sagatavots saskaņā ar Ministru kabineta 2021. gada 28.septembra noteikumu Nr.652 „Gada pārskata sagatavošanas kārtība” prasībām

*Vadības un personu, kurām uzticēta Aģentūras pārraudzība, atbildība par finanšu pārskatu*

Vadība ir atbildīga par tāda finanšu pārskata, kas sniedz patiesu un skaidru priekšstatu, sagatavošanu saskaņā ar Ministru kabineta 2021.gada 28.septembra noteikumiem Nr.652 „Gada pārskata sagatavošanas kārtība”, kā arī par tādas iekšējās kontroles sistēmas uzturēšanu, kāda saskaņā ar vadības viedokli ir nepieciešama, lai būtu iespējams sagatavot finanšu pārskatu, kas nesatur ne krāpšanas, ne kļūdas dēļ izraisītas būtiskas neatbilstības.

Sagatavojot finanšu pārskatu, vadības pienākums ir izvērtēt Aģentūras spēju turpināt darbību, pēc nepieciešamības sniedzot informāciju par apstākļiem, kas saistīti ar Aģentūras spēju turpināt darbību un darbības turpināšanas principa piemērošanu, ja vien vadība neplāno Aģentūras likvidāciju vai tās darbības izbeigšanu, vai arī tai nav citas reālas alternatīvas kā Aģentūras likvidācija vai darbības izbeigšana.

Personas, kurām uzticēta Aģentūras pārraudzība, ir atbildīgas par Aģentūras finanšu pārskata sagatavošanas procesa uzraudzību.

### *Revidenta atbildība par finanšu pārskata revīziju*

Mūsu mērķis ir iegūt pietiekamu pārliecību par to, ka finanšu pārskats kopumā nesatur kļūdas vai krāpšanas dēļ izraisītas būtiskas neatbilstības, un sniegt revidentu ziņojumu, kurā izteikts atzinums. Pietiekama pārliecība ir augsta līmeņa pārliecība, bet tā negarantē, ka revīzijā, kas veikta saskaņā ar SRS, vienmēr tiks atklāta būtiska neatbilstība, ja tāda pastāv. Neatbilstības var rasties krāpšanas vai kļūdas dēļ, un tās ir uzskatāmas par būtiskām, ja var pamatoti uzskatīt, ka tās katra atsevišķi vai visas kopā varētu ietekmēt saimnieciskos lēmumus, ko lietotāji pieņem, balstoties uz šo finanšu pārskatu.

Veicot revīziju saskaņā ar SRS, visa revīzijas procesa gaitā mēs izdarām profesionālus spriedumus un saglabājam profesionālo skepticismu. Mēs arī:

* identificējam un izvērtējam riskus, ka finanšu pārskatā varētu būt krāpšanas vai kļūdas dēļ izraisītās būtiskas neatbilstības, izstrādājam un veicam revīzijas procedūras šo risku mazināšanai, kā arī iegūstam revīzijas pierādījumus, kas sniedz pietiekamu un atbilstošu pamatojumu mūsu atzinumam. Risks, ka netiks atklātas būtiskas neatbilstības krāpšanas dēļ, ir augstāks nekā risks, ka netiks atklātas kļūdas izraisītas neatbilstības, jo krāpšana var ietvert slepenas norunas, dokumentu viltošanu, informācijas neuzrādīšanu ar nodomu, informācijas nepatiesu atspoguļošanu vai iekšējās kontroles pārkāpumus;
* iegūstam izpratni par iekšējo kontroli, kas ir būtiska revīzijas veikšanai, lai izstrādātu konkrētajiem apstākļiem atbilstošas revīzijas procedūras, bet nevis, lai sniegtu atzinumu par Aģentūras iekšējās kontroles efektivitāti;
* izvērtējam pielietoto grāmatvedības politiku atbilstību un grāmatvedības aplēšu un attiecīgās vadības uzrādītās informācijas pamatotību;
* izdarām secinājumu par vadības piemērotā darbības turpināšanas principa atbilstību, un, pamatojoties uz iegūtajiem revīzijas pierādījumiem, par to, vai pastāv būtiska nenoteiktība attiecībā uz notikumiem vai apstākļiem, kas var radīt nozīmīgas šaubas par Aģentūras spēju turpināt darbību. Ja mēs secinām, ka būtiska nenoteiktība pastāv, revidentu ziņojumā tiek vērsta uzmanība uz finanšu pārskatā sniegto informāciju par šiem apstākļiem, vai, ja šāda informācija nav sniegta, mēs sniedzam modificētu atzinumu. Mūsu secinājumi ir pamatoti ar revīzijas pierādījumiem, kas iegūti līdz revidentu ziņojuma datumam. Tomēr nākotnes notikumu vai apstākļu ietekmē Aģentūras savu darbību var pārtraukt;
* izvērtējam vispārēju finanšu pārskata struktūru un saturu, ieskaitot atklāto informāciju un skaidrojumus pielikumā, un to, vai finanšu pārskats patiesi atspoguļo pārskata pamatā esošos darījumus un notikumus.



* iegūstam pietiekamus un atbilstošus revīzijas pierādījumus par Aģentūras finanšu informāciju ar mērķi sniegt atzinumu par finanšu pārskatu. Mēs esam atbildīgi par Aģentūras revīzijas vadību, pārraudzību un veikšanu. Mēs paliekam pilnībā atbildīgi par mūsu revidentu atzinumu.

Mēs sazināmies ar personām, kurām uzticēta Aģentūras pārraudzība, un, cita starpā, sniedzam informāciju par plānoto revīzijas apjomu un laiku, kā arī par svarīgiem revīzijas novērojumiem, tajā skaitā par būtiskiem iekšējās kontroles trūkumiem, kādus mēs identificējam revīzijas laikā.

SIA „SINDIKS” Silvija Gulbe

Licence Nr. 100 Zvērināta revidente

Sertifikāts Nr. 142

Rīgā, 2024.gada 27.martā Valdes locekle

ŠIS DOKUMENTS IR PARAKSTĪTS ELEKTRONISKI AR DROŠU ELEKTRONISKO PARAKSTU UN

SATUR LAIKA ZĪMOGU